b"\n_START_ARTICLE_\nMerneit\n_START_SECTION_\nDru\xc5\xbeina\n_START_PARAGRAPH_\n\xc5\xa0tevilni pe\xc4\x8dati in napisi na posodah povezujejo Merneit s kralji Djerom, Djetom in Denom.  Lahko bi bila Djerova h\xc4\x8derka, vendar za to ni trdnega dokaza. Kot Denova mati je bila najverjetneje Djetova \xc5\xbeena. O tem, kdo je bila njena mati, ni nobenega podatka._NEWLINE_Na glinastem  pe\xc4\x8datu v grobnici njenega sina Dena je napis \xc2\xbbKraljeva mati, Merneit\xc2\xab. Ker je bil Denov o\xc4\x8de zagotovo Djet, je bila Merneit zelo verjetno njegova kraljevska soproga.\n_START_SECTION_\nGrobnica\n_START_PARAGRAPH_\nMerneitina grobnica je v skupini kraljevih grobnic na pokopali\xc5\xa1\xc4\x8du Umm el-Qa'ab pri Abidu. Da je grobnica res njena, potrjujeta dve kamniti steli, odkriti na tem mestu._NEWLINE_Grobnico je leta 1900 odkril Flinders Petrie in po njenem videzu sklepal, da je pripadala nekemu \xc5\xa1e neznanemu kralju. Med izkopavanji so v njej odkrili veliko podzemno komoro, obzidano z zidaki iz blata, obdano z vrstami majhnih stranskih grobov, v katerih je bilo pokopanih najmanj \xc5\xa1tirideset njenih slu\xc5\xbeabnikov. _NEWLINE_Slu\xc5\xbeabniki naj bi ji slu\xc5\xbeili v posmrtnem \xc5\xbeivljenju. Pokop slu\xc5\xbeabnikov skupaj z vladarjem se je prakticiral v celi Prvi dinastiji.  Okoli grobnic vladarjev je pokopano tudi veliko \xc5\xbeivali, ki so imele enako vlogo kot slu\xc5\xbeabniki. _NEWLINE_Arheologi so v njeni grobnici odkrili son\xc4\x8dno ladjo, s katero naj bi v posmrtnem \xc5\xbeivljenju plula skupaj s son\xc4\x8dnim bogom._NEWLINE_V Abidu je bilo veliko templjev, vklju\xc4\x8dno z Umm el-Qa'abom, kjer so pokopavali kralje iz Prve in Druge dinastija. Kasneje so grobnice postale izredno pomembne. Pokopi v njihovi bli\xc5\xbeini so postali zelo za\xc5\xbeeleni, vzporedno pa je rasel tudi ugled Abida kot kultnega sredi\xc5\xa1\xc4\x8da."